CELEX: 
Language: el
Date: 2022-02-04 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) /... ΤΗΣ ΕΠΙΤΡΟΠΗΣ για τη συμπλήρωση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου όσον αφορά ειδικούς κανόνες για τους επίσημους ελέγχους που διενεργούνται από τις αρμόδιες αρχές στα ζώα, τα προϊόντα ζωικής προέλευσης και το ζωικό αναπαραγωγικό υλικό, τα μέτρα παρακολούθησης που πρέπει να λαμβάνονται από την αρμόδια αρχή σε περίπτωση μη συμμόρφωσης με τους κανόνες ταυτοποίησης και καταχώρισης για τα βοοειδή, τα αιγοειδή και τα προβατοειδή ή μη συμμόρφωσης ορισμένων βοοειδών κατά τη διαμετακόμιση μέσω της Ένωσης, και για την κατάργηση του κανονισμού (ΕΚ) αριθ. 494/98 της Επιτροπής

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο κανονισμός (ΕΕ) 2017/625 του Ευρωπαϊκού Κοινοβουλίου και του Συμβουλίου
                  1
                για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα (κανονισμός για τους επίσημους ελέγχους) θεσπίζει τους γενικούς κανόνες στον εν λόγω τομέα.
            
            
               Ο κανονισμός (ΕΕ) 2017/625 αναθέτει επίσης στην Επιτροπή την εξουσία να εκδίδει κατ’ εξουσιοδότηση πράξεις για τη συμπλήρωση των κανόνων του εν λόγω κανονισμού, μεταξύ άλλων για ειδικούς επίσημους ελέγχους για την επαλήθευση της συμμόρφωσης με τις απαιτήσεις υγείας των ζώων και για μέτρα σε περίπτωση διαπιστωθείσας μη συμμόρφωσης. Ορισμένοι από αυτούς τους κανόνες για ειδικούς επίσημους ελέγχους είχαν θεσπιστεί σε μια σειρά οδηγιών που έχουν πλέον καταργηθεί με τον κανονισμό (ΕΕ) 2016/429 του Ευρωπαϊκού Κοινοβουλίου και του Συμβουλίου
                  2
                (νόμος για την υγεία των ζώων). Ωστόσο, ο κανονισμός (ΕΕ) 2016/429 δεν αντικατέστησε τους εν λόγω κανόνες για τους ειδικούς επίσημους ελέγχους, λόγω του νέου νομικού πλαισίου για τους επίσημους ελέγχους που προβλέπεται στον κανονισμό (ΕΕ) 2017/625.
            
            
               Οι κανόνες που καθορίζονται στον παρόντα κατ’ εξουσιοδότηση κανονισμό είναι σε μεγάλο βαθμό συγκρίσιμοι με τους προηγούμενους κανόνες και λαμβάνουν υπόψη την πείρα που αποκτήθηκε από την εφαρμογή των ισχυόντων κανόνων της Ένωσης στον τομέα της υγείας των ζώων. Ο παρών κανονισμός προβλέπει ορισμένες ιδιαιτερότητες στον τομέα της υγείας των ζώων που ορίζεται στον κανονισμό (ΕΕ) 2016/429 και στους κατ’ εξουσιοδότηση και εκτελεστικούς κανόνες αυτού. Ειδικότερα, προβλέπει ότι οι επίσημοι κτηνίατροι διενεργούν επίσημους ελέγχους σε ορισμένες εγκεκριμένες εγκαταστάσεις στις οποίες διατηρούνται ζώα ή οι οποίες παράγουν ζωικό αναπαραγωγικό υλικό, καθώς και ειδικούς επίσημους ελέγχους σε εγκαταστάσεις υπό περιορισμό. Προβλέπει επίσης συμπληρωματικά κριτήρια για την ανάλυση κινδύνου με σκοπό την επιλογή των εγκαταστάσεων που θα επιθεωρηθούν κατά τη διάρκεια επίσημων ελέγχων της ταυτοποίησης και της καταχώρισης ορισμένων ειδών ζώων, καθώς και για μέτρα για τον χειρισμό μη συμμορφούμενων βοοειδών που διαμετακομίζονται μέσω της Ένωσης σε ορισμένες περιπτώσεις.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Η Επιτροπή πραγματοποίησε γραπτές διαβουλεύσεις με την ομάδα εμπειρογνωμόνων για την υγεία των ζώων (E00930) και για τους επίσημους ελέγχους (E00911). Το σχέδιο του κατ’ εξουσιοδότηση κανονισμού τέθηκε επίσης στη διάθεση του Ευρωπαϊκού Κοινοβουλίου και του Συμβουλίου, ωστόσο κανένα από τα δύο θεσμικά όργανα δεν υπέβαλε παρατηρήσεις. Τα κύρια στοιχεία του σχεδίου πράξης παρουσιάστηκαν και συζητήθηκαν με ευρύ φάσμα ενδιαφερόμενων μερών στο πλαίσιο συνεδρίασης της συμβουλευτικής επιτροπής για την υγεία των ζώων.
            
            
               Επιπλέον, παρατηρήσεις των ενδιαφερόμενων μερών σχετικά με το σχέδιο κατ’ εξουσιοδότηση κανονισμού συλλέχθηκαν στο πλαίσιο του μηχανισμού ανατροφοδότησης για τη βελτίωση της νομοθεσίας κατά τη διάρκεια της περιόδου από τις 25 Νοεμβρίου 2021 έως τις 23 Δεκεμβρίου 2021. Όλοι οι συμμετέχοντες υποστήριξαν το σχέδιο, είτε σε ορισμένα από τα επιμέρους στοιχεία του είτε στο σύνολό του.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο παρών κατ’ εξουσιοδότηση κανονισμός εκδίδεται σύμφωνα με τον κανονισμό (ΕΕ) 2017/625, και ιδίως το άρθρο 20 παράγραφος 2 στοιχεία α) και γ).
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 4.2.2022
            
            
               για τη συμπλήρωση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου όσον αφορά ειδικούς κανόνες για τους επίσημους ελέγχους που διενεργούνται από τις αρμόδιες αρχές στα ζώα, τα προϊόντα ζωικής προέλευσης και το ζωικό αναπαραγωγικό υλικό, τα μέτρα παρακολούθησης που πρέπει να λαμβάνονται από την αρμόδια αρχή σε περίπτωση μη συμμόρφωσης με τους κανόνες ταυτοποίησης και καταχώρισης για τα βοοειδή, τα αιγοειδή και τα προβατοειδή ή μη συμμόρφωσης ορισμένων βοοειδών κατά τη διαμετακόμιση μέσω της Ένωσης, και για την κατάργηση του κανονισμού (ΕΚ) αριθ. 494/98 της Επιτροπής
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (EE) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (EE) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους)
                  3
               , και ιδίως το άρθρο 20 παράγραφος 2 στοιχεία α) και γ),
            
            
               Εκτιμώντας τα ακόλουθα:
            
            
               (1)Ο κανονισμός (ΕΕ) 2017/625 θεσπίζει γενικούς κανόνες για τους επίσημους ελέγχους που διενεργούνται από τις αρμόδιες αρχές για την εξακρίβωση της συμμόρφωσης με τους κανόνες σε διάφορους τομείς, συμπεριλαμβανομένων των απαιτήσεων για την υγεία των ζώων. Ο εν λόγω κανονισμός θεσπίζει επίσης μεθόδους και τεχνικές για τους επίσημους ελέγχους, οι οποίες περιλαμβάνουν επιθεωρήσεις χώρων, ζώων και αγαθών που βρίσκονται υπό τον έλεγχο των υπευθύνων επιχειρήσεων. Επιπλέον, ο κανονισμός (ΕΕ) 2017/625 καθορίζει πιθανές ενέργειες στις οποίες θα πρέπει να προβαίνουν οι αρμόδιες αρχές σε περίπτωση διαπιστωμένης μη συμμόρφωσης, μεταξύ άλλων, με τις απαιτήσεις υγείας των ζώων που αναφέρονται στο άρθρο 1 παράγραφος 2 στοιχείο δ) του εν λόγω κανονισμού.
            
         
         
            
               (2)Ο κανονισμός (ΕΕ) 2016/429 του Ευρωπαϊκού Κοινοβουλίου και του Συμβουλίου
                  4
                κατάργησε και αντικατέστησε 39 πράξεις στον τομέα της υγείας των ζώων από τις 21 Απριλίου 2021. Ωστόσο, ορισμένες από τις απαιτήσεις των πράξεων που καταργούνται με τον κανονισμό (ΕΕ) 2016/429 ή δυνάμει αυτού αφορούν ορισμένες ιδιαιτερότητες των επίσημων ελέγχων που σχετίζονται με την υγεία των ζώων και των μέτρων παρακολούθησης που πρέπει να λαμβάνονται σε περιπτώσεις διαπιστωθείσας μη συμμόρφωσης σύμφωνα με τον κανονισμό (ΕΕ) 2017/625, όπως ορίζονται στο άρθρο 138 του εν λόγω κανονισμού. Κατά συνέπεια, στον παρόντα κανονισμό θα πρέπει να θεσπιστούν τέτοιοι ειδικοί κανόνες για τους επίσημους ελέγχους και τα μέτρα παρακολούθησης που πρέπει να λαμβάνονται από την αρμόδια αρχή σε περίπτωση διαπιστωθείσας μη συμμόρφωσης.
            
            
               (3)Οι ιδιαιτερότητες των επίσημων ελέγχων και των μέτρων παρακολούθησης σε περίπτωση διαπιστωθείσας μη συμμόρφωσης που σχετίζεται με την υγεία των ζώων είναι αλληλένδετες. Εφαρμόζονται σε μεταγενέστερα στάδια μιας δεδομένης κατάστασης και, πολύ συχνά, αφορούν τους ίδιους τύπους υπευθύνων επιχειρήσεων και εγκαταστάσεων. Όταν απαιτούνται ειδικά μέτρα παρακολούθησης, τα εν λόγω μέτρα θα πρέπει να καθορίζονται σε συνδυασμό με τις απαιτήσεις για τις ιδιαιτερότητες των επίσημων ελέγχων που σχετίζονται με την υγεία των ζώων. Αυτό συνιστά ένα ολοκληρωμένο σύνολο μέτρων που επιτρέπουν την ευκολότερη εφαρμογή και συμβάλλουν στη συνολική απλούστευση του νομικού πλαισίου στον εν λόγω τομέα.
            
            
               (4)Η διενέργεια επίσημων ελέγχων και η εφαρμογή μέτρων παρακολούθησης σε εγκαταστάσεις που έχουν εγκριθεί σύμφωνα με τους κατ’ εξουσιοδότηση κανονισμούς (ΕΕ) 2019/2035
                  5
               , (ΕΕ) 2020/686
                  6
               , (ΕΕ) 2020/688
                  7
                ή (ΕΕ) 2020/990
                  8
                της Επιτροπής απαιτούν κατάλληλη εξειδίκευση και ικανότητες στον κτηνιατρικό τομέα. Οι επίσημοι έλεγχοι στις εν λόγω εγκεκριμένες εγκαταστάσεις περιλαμβάνουν αξιολόγηση και επαλήθευση ενός ευρέος φάσματος ειδικών δεδομένων και πληροφοριών σχετικά με τα ζώα που διατηρούνται σ’ αυτές. Ορισμένα από αυτά τα δεδομένα και τις πληροφορίες συνίστανται σε αποτελέσματα παρακολουθήσεων στις οποίες υποβλήθηκαν τα ζώα, ενώ άλλα συλλέγονται και καταγράφονται από τους υπευθύνους επιχειρήσεων, τους επαγγελματίες του τομέα της υγείας των ζώων, τους κτηνιάτρους ή τους επαγγελματίες της υγείας των υδρόβιων ζώων. Τα εν λόγω δεδομένα και οι πληροφορίες μπορεί να αφορούν, μεταξύ άλλων, τη φυσιολογική ή παθολογική κατάσταση των ζώων, επιδημιολογικούς παράγοντες, τα αποτελέσματα φυσικών, κλινικών ή μεταθανάτιων εξετάσεων και εργαστηριακών ελέγχων, καθώς και δεδομένα και πληροφορίες που συλλέγονται σε σχέση με τα μέτρα βιοπροφύλαξης στις εγκαταστάσεις και την κατάλληλη χρήση και συντήρηση του εξοπλισμού και των δομών.
            
            
               (5)Επιπλέον, στην περίπτωση των εγκαταστάσεων ζωικού αναπαραγωγικού υλικού, η πολυπλοκότητα και η τεχνική φύση του συγκεκριμένου τομέα απαιτούν εξειδικευμένες γνώσεις από την αρμόδια αρχή που είναι υπεύθυνη για τους επίσημους ελέγχους, ώστε να εξασφαλίζεται η αποδοτική και αποτελεσματική εκτέλεση των καθηκόντων της.
            
            
               (6)Συνεπώς, οι επίσημοι έλεγχοι σε εγκεκριμένες εγκαταστάσεις στις οποίες διατηρούνται ζώα ή οι οποίες χειρίζονται ζωικό αναπαραγωγικό υλικό σύμφωνα με τον κανονισμό (ΕΕ) 2016/429 είναι σκόπιμο να διενεργούνται από επίσημους κτηνιάτρους. Στον παρόντα κανονισμό θα πρέπει να θεσπιστούν κανόνες σχετικά με τη διενέργεια επίσημων ελέγχων στις εν λόγω εγκαταστάσεις.
            
            
               (7)Επιπλέον, σε ορισμένα κράτη μέλη, για ιστορικούς λόγους ή λόγω της έλλειψης κτηνιάτρων που ασχολούνται με νόσους υδρόβιων ζώων, υπάρχει ένα εξειδικευμένο επάγγελμα που ονομάζεται «επαγγελματίες της υγείας υδρόβιων ζώων». Οι εν λόγω επαγγελματίες δεν είναι παραδοσιακά κτηνίατροι, ασκούν όμως κτηνιατρική για υδρόβια ζώα. Συνεπώς, ο παρών κανονισμός θα πρέπει να σέβεται την απόφαση των κρατών μελών που αναγνωρίζουν το εν λόγω επάγγελμα. Στις περιπτώσεις αυτές, οι επίσημοι επαγγελματίες της υγείας των υδρόβιων ζώων θα πρέπει να έχουν τη δυνατότητα να αναλαμβάνουν δραστηριότητες που ανατίθενται σε επίσημους κτηνιάτρους κατά τη διενέργεια επίσημων ελέγχων σε εγκεκριμένες εγκαταστάσεις υδατοκαλλιέργειας. Σύμφωνα με το άρθρο 12 παράγραφος 2 του κανονισμού (ΕΕ) 2016/429, οι εν λόγω επαγγελματίες της υγείας των υδρόβιων ζώων μπορούν να αναλαμβάνουν δραστηριότητες που ανατίθενται στους κτηνιάτρους στον τομέα της υγείας των ζώων, υπό την προϋπόθεση ότι διαθέτουν άδεια για τον σκοπό αυτόν από το οικείο κράτος μέλος δυνάμει του εθνικού δικαίου. Η αρχή αυτή θα πρέπει να εφαρμόζεται και στον παρόντα κανονισμό. 
            
            
               (8)Μεταξύ των εγκαταστάσεων που έχουν εγκριθεί σύμφωνα με τον κανονισμό (ΕΕ) 2016/429, οι εγκαταστάσεις υπό περιορισμό αποτελούν ιδιαίτερη περίπτωση, καθώς συχνά διατηρούν σε μόνιμη βάση μια μεγάλη ποικιλία ειδών ζώων, τα οποία και ανταλλάσσουν επίσης με άλλες εγκαταστάσεις υπό περιορισμό. Οι απαιτήσεις για την έγκριση και την ασφαλή λειτουργία των εγκαταστάσεων υπό περιορισμό σε σχέση με την καραντίνα, την απομόνωση και άλλα μέτρα βιοπροφύλαξης, την επιτήρηση νόσων και τα μέτρα ελέγχου υπό την ευθύνη των κτηνιάτρων της εγκατάστασης παίζουν σημαντικό ρόλο ώστε να διασφαλίζεται ότι οι ανταλλαγές ζώων δεν ενέχουν κίνδυνο εξάπλωσης καταγεγραμμένων ή αναδυόμενων νόσων των ζώων μεταξύ ή εντός των κρατών μελών. Συνεπώς, είναι σκόπιμο να καθοριστούν οι επίσημοι έλεγχοι που θα πρέπει να διενεργούνται σε εγκαταστάσεις υπό περιορισμό.
            
            
               (9)Όσον αφορά τους επίσημους ελέγχους για την εξακρίβωση της συμμόρφωσης με τους κανόνες ταυτοποίησης και καταχώρισης των βοοειδών, των αιγοειδών και των προβατοειδών, θα πρέπει να καθοριστούν ειδικά κριτήρια που θα βοηθούν τις αρμόδιες αρχές στην ανάλυση κινδύνου για την επιλογή των ζώων και των εγκαταστάσεων που θα επιθεωρηθούν. Όταν οι εν λόγω επίσημοι έλεγχοι διενεργούνται σε αντιπροσωπευτικό δείγμα ζώων και οι εν λόγω επίσημοι έλεγχοι εντοπίζουν περιπτώσεις μη συμμόρφωσης με τις απαιτήσεις ταυτοποίησης και καταχώρισης, οι αρμόδιες αρχές θα πρέπει να επιθεωρούν όλα τα ζώα στην εν λόγω εγκατάσταση ως μέτρο παρακολούθησης.
            
            
               (10)Οι ενωσιακοί κανόνες επιτρέπουν τη διαμετακόμιση, μέσω της Ένωσης, βοοειδών για αναπαραγωγή και παραγωγή τα οποία κατά τα άλλα δεν συμμορφώνονται με τις απαιτήσεις υγείας των ζώων για την είσοδο στην Ένωση, δυνάμει ειδικών παρεκκλίσεων και προϋποθέσεων που καθορίζονται στους κατ’ εξουσιοδότηση κανονισμούς (ΕΕ) 2019/2124
                  9
                και (ΕΕ) 2020/692
                  10
                της Επιτροπής. Η διαμετακόμιση αυτή δεν θα πρέπει να θέτει σε κίνδυνο την υγεία των ζώων και τη δημόσια υγεία στην Ένωση. Συνεπώς, σε περίπτωση μη συμμόρφωσης, παρατυπίας ή έκτακτης ανάγκης κατά τη διαμετακόμιση, η αρμόδια αρχή θα πρέπει να διατάσσει τη σφαγή ή τη θανάτωση των εν λόγω ζώων, καθώς αυτό είναι το καταλληλότερο μέτρο για τη διαφύλαξη της δημόσιας υγείας και της υγείας και καλής μεταχείρισης των υπόλοιπων ζώων. Στις περιπτώσεις αυτές, η αρμόδια αρχή θα πρέπει επίσης να διατάσσει την ασφαλή απόρριψη των ζωικών υποπροϊόντων που προκύπτουν, σύμφωνα με τον κανονισμό (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου
                  11
               .
            
            
               (11)Ο κανονισμός (ΕΚ) αριθ. 494/98 της Επιτροπής
                  12
                θεσπίζει διοικητικές κυρώσεις που πρέπει να επιβάλλονται όταν διαπιστώνονται περιπτώσεις μη συμμόρφωσης με τους όρους ή τις απαιτήσεις για την ταυτοποίηση και την καταχώριση των βοοειδών. Ο κατ’ εξουσιοδότηση κανονισμός (ΕΕ) 2019/2035 δεν κατάργησε ρητά τον εν λόγω κανονισμό. Επιπλέον, οι διοικητικές κυρώσεις που καθορίζονται στον κανονισμό (ΕΚ) αριθ. 494/98 έχουν καταστεί περιττές λόγω των μέτρων που προβλέπονται στο άρθρο 138 παράγραφος 2 του κανονισμού (ΕΕ) 2017/625. Για λόγους ασφάλειας δικαίου και συνοχής, ο παρών κανονισμός θα πρέπει να καταργήσει τον κανονισμό (ΕΚ) αριθ. 494/98.
            
            
               (12)Οι κανόνες που καθορίζονται στον παρόντα κανονισμό θα πρέπει να εφαρμόζονται στο Ηνωμένο Βασίλειο όσον αφορά τη Βόρεια Ιρλανδία, σύμφωνα με το άρθρο 5 παράγραφος 4 του πρωτοκόλλου για τις Ιρλανδία/Βόρεια Ιρλανδία της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, σε συνδυασμό με το παράρτημα 2 του εν λόγω πρωτοκόλλου,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Αντικείμενο και πεδίο εφαρμογής
            
            
               1.Ο παρών κανονισμός συμπληρώνει τον κανονισμό (ΕΕ) 2017/625 όσον αφορά ορισμένους ειδικούς κανόνες για τους επίσημους ελέγχους που διενεργούνται από τις αρμόδιες αρχές των κρατών μελών
                  13
                σχετικά με ζώα, προϊόντα ζωικής προέλευσης και ζωικό αναπαραγωγικό υλικό για την εξακρίβωση της συμμόρφωσης με τις απαιτήσεις υγείας των ζώων που αναφέρονται στο άρθρο 1 παράγραφος 2 στοιχείο δ) του εν λόγω κανονισμού και, κατά περίπτωση, όσον αφορά ορισμένα μέτρα που λαμβάνονται από τις αρμόδιες αρχές μετά τη διενέργεια επίσημων ελέγχων:
            
            
               α)σε ορισμένες εγκαταστάσεις στις οποίες διατηρούνται ζώα·
            
            
               β)σε ορισμένες εγκαταστάσεις συλλογής, παραγωγής, επεξεργασίας ή αποθήκευσης ζωικού αναπαραγωγικού υλικού.
            
            
               2.Ο παρών κανονισμός συμπληρώνει τον κανονισμό (ΕΕ) 2017/625 όσον αφορά μια συγκεκριμένη ενέργεια στην οποία προβαίνουν οι αρμόδιες αρχές των κρατών μελών σε συνέχεια των επίσημων ελέγχων για ορισμένα βοοειδή υπό διαμετακόμιση.
            
            
               Άρθρο 2
            
            
               Ορισμοί
            
         
         
            
               Για τους σκοπούς του παρόντος κανονισμού, ισχύουν οι ακόλουθοι ορισμοί που διατυπώνονται στον κανονισμό (ΕΕ) 2016/429, στον κατ’ εξουσιοδότηση κανονισμό (ΕΕ) 2019/2035, στον κατ’ εξουσιοδότηση κανονισμό (ΕΕ) 2020/686, στον κατ’ εξουσιοδότηση κανονισμό (ΕΕ) 2020/688, στον κατ’ εξουσιοδότηση κανονισμό (ΕΕ) 2020/692 και στον κατ’ εξουσιοδότηση κανονισμό (ΕΕ) 2020/990:
            
            
               α)«εγκατάσταση», όπως ορίζεται στο άρθρο 4 σημείο 27) του κανονισμού (ΕΕ) 2016/429·
            
            
               β)«εκκολαπτήριο», όπως ορίζεται στο άρθρο 4 σημείο 47) του κανονισμού (ΕΕ) 2016/429.
            
            
               γ)«εργασία συγκέντρωσης», όπως ορίζεται στο άρθρο 4 σημείο 49) του κανονισμού (ΕΕ) 2016/429·
            
            
               δ)«κέντρο συγκέντρωσης σκύλων, γατών και νυφιτσών», όπως ορίζεται στο άρθρο 2 σημείο 7) του κατ’ εξουσιοδότηση κανονισμού (ΕΕ) 2019/2035·
            
            
               ε)«καταφύγιο ζώων», όπως ορίζεται στο άρθρο 2 σημείο 8) του κατ’ εξουσιοδότηση κανονισμού (ΕΕ) 2019/2035·
            
            
               στ)«σημείο ελέγχου», όπως ορίζεται στο άρθρο 2 σημείο 9) του κατ’ εξουσιοδότηση κανονισμού (ΕΕ) 2019/2035·
            
            
               ζ)«περιβαλλοντικά απομονωμένη εγκατάσταση παραγωγής», όπως ορίζεται στο άρθρο 2 σημείο 10) του κατ’ εξουσιοδότηση κανονισμού (ΕΕ) 2019/2035·
            
            
               η)«εγκεκριμένη εγκατάσταση καραντίνας», όπως ορίζεται στο άρθρο 3 σημείο 9) του κατ’ εξουσιοδότηση κανονισμού (ΕΕ) 2020/688·
            
            
               θ)«εγκατάσταση υπό περιορισμό», όπως ορίζεται στο άρθρο 4 σημείο 48) του κανονισμού (ΕΕ) 2016/429·
            
            
               ι)«εγκεκριμένη εγκατάσταση ζωικού αναπαραγωγικού υλικού», όπως ορίζεται στο άρθρο 2 σημείο 2) του κανονισμού (ΕΕ) 2020/686·
            
            
               ια)«εγκεκριμένη εγκατάσταση υδατοκαλλιέργειας», όπως ορίζεται στο άρθρο 2 σημείο 10) του κατ’ εξουσιοδότηση κανονισμού (ΕΕ) 2020/990·
            
            
               ιβ)«εγκεκριμένη ομάδα εγκαταστάσεων υδατοκαλλιέργειας», όπως ορίζεται στο άρθρο 2 σημείο 11) του κατ’ εξουσιοδότηση κανονισμού (ΕΕ) 2020/990·
            
            
               ιγ)«κτηνίατρος εγκατάστασης», όπως ορίζεται στο άρθρο 2 σημείο 14) του κατ’ εξουσιοδότηση κανονισμού (ΕΕ) 2019/2035·
            
            
               ιδ)«βοοειδές», όπως ορίζεται στο άρθρο 2 σημείο 5) του κατ’ εξουσιοδότηση κανονισμού (ΕΕ) 2020/692.
            
            
               Άρθρο 3
            
            
               Επίσημοι έλεγχοι σε ορισμένες εγκεκριμένες εγκαταστάσεις
            
            
               1.Οι επίσημοι κτηνίατροι ή, στην περίπτωση των εγκεκριμένων εγκαταστάσεων υδατοκαλλιέργειας και των εγκεκριμένων ομάδων εγκαταστάσεων υδατοκαλλιέργειας, οι επίσημοι κτηνίατροι ή οι επίσημοι επαγγελματίες της υγείας των υδρόβιων ζώων διενεργούν επίσημους ελέγχους για την εξακρίβωση της συμμόρφωσης με τις απαιτήσεις υγείας των ζώων που αναφέρονται στο άρθρο 1 παράγραφος 2 στοιχείο δ) του κανονισμού (ΕΕ) 2017/625 και καθορίζονται στον κανονισμό (ΕΕ) 2016/429 και δυνάμει αυτού, στους ακόλουθους τύπους εγκαταστάσεων που έχουν λάβει έγκριση από την αρμόδια αρχή:
            
            
               α)εκκολαπτήρια και εγκαταστάσεις στις οποίες διατηρούνται πουλερικά·
            
            
               β)εγκαταστάσεις για εργασίες συγκέντρωσης οπληφόρων και πουλερικών·
            
         
         
            
               γ)κέντρα συγκέντρωσης σκύλων, γατών και νυφιτσών·
            
            
               δ)καταφύγια ζώων για σκύλους, γάτες και νυφίτσες·
            
            
               ε)σημεία ελέγχου·
            
            
               στ)περιβαλλοντικά απομονωμένες εγκαταστάσεις παραγωγής για αγριομέλισσες·
            
            
               ζ)εγκεκριμένες εγκαταστάσεις καραντίνας·
            
            
               η)εγκαταστάσεις υπό περιορισμό·
            
            
               θ)εγκεκριμένες εγκαταστάσεις ζωικού αναπαραγωγικού υλικού·
            
            
               ι)εγκεκριμένες εγκαταστάσεις υδατοκαλλιέργειας·
            
            
               ια)εγκεκριμένες ομάδες εγκαταστάσεων υδατοκαλλιέργειας.
            
            
               Οι επίσημοι έλεγχοι που αναφέρονται στο πρώτο εδάφιο επαληθεύουν ιδίως ότι οι υπεύθυνοι επιχειρήσεων που έχουν την ευθύνη για τις εγκεκριμένες εγκαταστάσεις εξακολουθούν να συμμορφώνονται με τις απαιτήσεις έγκρισης για τις εν λόγω εγκαταστάσεις.
            
            
               2.Οι επίσημοι έλεγχοι που αναφέρονται στην παράγραφο 1 του παρόντος άρθρου περιλαμβάνουν τις επιθεωρήσεις που αναφέρονται στο άρθρο 14 στοιχείο β) του κανονισμού (ΕΕ) 2017/625, οι οποίες διενεργούνται τουλάχιστον με τις ελάχιστες συχνότητες, όταν καθορίζονται τέτοιες συχνότητες στον εκτελεστικό κανονισμό (ΕΕ) [C(2022)665] της Επιτροπής
                  14
               .
            
            
               3.Οι επιθεωρήσεις που αναφέρονται στην παράγραφο 2 μπορούν να συνδυάζονται με:
            
            
               α)τους επίσημους ελέγχους που αναφέρονται στο άρθρο 9 παράγραφος 3 του κανονισμού (ΕΕ) 2017/625·
            
            
               β)άλλους επίσημους ελέγχους για την εξακρίβωση της συμμόρφωσης με τις απαιτήσεις που αναφέρονται στο άρθρο 1 παράγραφος 2 του κανονισμού (ΕΕ) 2017/625· ή
            
            
               γ)άλλους επίσημους ελέγχους, επιθεωρήσεις ή επισκέψεις που προβλέπονται στους ενωσιακούς κανόνες.
            
            
               Άρθρο 4
            
            
               Ειδικοί κανόνες για τους επίσημους ελέγχους σε εγκαταστάσεις υπό περιορισμό με χερσαία ζώα
            
            
               Κατά τη διενέργεια επίσημων ελέγχων σε εγκαταστάσεις υπό περιορισμό με χερσαία ζώα, ο/η επίσημος/-η κτηνίατρος προβαίνει ιδίως στα ακόλουθα:
            
            
               α)μέσω της εξέτασης των αρχείων μετακινήσεων, επαληθεύει ότι τα ζώα που εισέρχονται στη συγκεκριμένη εγκατάσταση υπό περιορισμό προέρχονται μόνον από άλλη εγκατάσταση υπό περιορισμό ή παραμένουν σε καραντίνα σύμφωνα με το παράρτημα I μέρος 9 σημείο 1 του κατ’ εξουσιοδότηση κανονισμού (ΕΕ) 2019/2035·
            
            
               β)επαληθεύει ότι τα αποτελέσματα των κλινικών, εργαστηριακών και μεταθανάτιων εξετάσεων που διενεργούνται από τον/την κτηνίατρο της εγκατάστασης υπό περιορισμό αποκλείουν οποιαδήποτε υπόνοια παρουσίας καταγεγραμμένων ή αναδυόμενων νόσων·
            
         
         
            
               γ)επαληθεύει ότι, εάν υπάρχει υπόνοια παρουσίας καταγεγραμμένων ή αναδυόμενων νόσων, ο υπεύθυνος επιχείρησης που είναι υπεύθυνος για την εγκατάσταση υπό περιορισμό κοινοποιεί την υπόνοια αυτή στην αρμόδια αρχή και μετριάζει τους δυνητικούς κινδύνους εξάπλωσης των νόσων αυτών εντός και εκτός της εγκατάστασης υπό περιορισμό· και
            
            
               δ)ελέγχει τη δραστηριότητα του/της κτηνιάτρου της εγκατάστασης υπό περιορισμό, καθώς και την εφαρμογή και τα αποτελέσματα του σχεδίου επιτήρησης νόσων που αναφέρεται στο παράρτημα I μέρος 9 σημείο 2) στοιχείο α) του κατ’ εξουσιοδότηση κανονισμού (ΕΕ) 2019/2035 και, ιδιαίτερα, επαληθεύει ότι το σχέδιο επιτήρησης νόσων επανεξετάζεται και επικαιροποιείται τουλάχιστον σε ετήσια βάση σύμφωνα με τις εν λόγω απαιτήσεις.
            
            
               Άρθρο 5
            
            
               Ειδικοί κανόνες για τους επίσημους ελέγχους για την εξακρίβωση της συμμόρφωσης με τις απαιτήσεις σχετικά με την ταυτοποίηση και την καταχώριση των βοοειδών, των αιγοειδών και των προβατοειδών και για τα μέτρα παρακολούθησης σε περίπτωση μη συμμόρφωσης με τις εν λόγω απαιτήσεις
            
            
               1.Οι επίσημοι έλεγχοι για την εξακρίβωση της συμμόρφωσης με τις απαιτήσεις ταυτοποίησης και καταχώρισης των βοοειδών, των αιγοειδών και των προβατοειδών περιλαμβάνουν τις επιθεωρήσεις των βοοειδών, των αιγοειδών και των προβατοειδών που αναφέρονται στο άρθρο 14 στοιχείο β) του κανονισμού (ΕΕ) 2017/625 σε εγκαταστάσεις όπου διατηρούνται τέτοια ζώα, οι οποίες διενεργούνται τουλάχιστον με την ελάχιστη συχνότητα που ορίζεται στο άρθρο 6 του εκτελεστικού κανονισμού (ΕΕ) [C(2022)665].
            
            
               2.Οι επιθεωρήσεις που αναφέρονται στην παράγραφο 1 μπορούν να συνδυάζονται με:
            
            
               α)τους επίσημους ελέγχους που αναφέρονται στο άρθρο 9 παράγραφος 3 του κανονισμού (ΕΕ) 2017/625·
            
            
               β)άλλους επίσημους ελέγχους για την εξακρίβωση της συμμόρφωσης με τις απαιτήσεις που αναφέρονται στο άρθρο 1 παράγραφος 2 του κανονισμού (ΕΕ) 2017/625· ή
            
            
               γ)άλλους επίσημους ελέγχους, επιθεωρήσεις ή επισκέψεις που προβλέπονται στους ενωσιακούς κανόνες.
            
            
               3.Κατά την επιλογή των εγκαταστάσεων που θα επιθεωρηθούν, η αρμόδια αρχή λαμβάνει υπόψη τα ακόλουθα κριτήρια στην ανάλυση κινδύνου της, επιπλέον εκείνων που ορίζονται στο άρθρο 9 παράγραφος 1 του κανονισμού (ΕΕ) 2017/625:
            
            
               α)τον αριθμό των ζώων σε μια εγκατάσταση·
            
            
               β)τα είδη των ζώων που υπάρχουν και ταυτοποιούνται σε μια εγκατάσταση·
            
            
               γ)σημαντικές μεταβολές ως προς τον αριθμό ή τα είδη ζώων στην εγκατάσταση κατά τα τελευταία 5 έτη· και
            
            
               δ)οποιοδήποτε άλλο σχετικό κριτήριο που ορίζεται από το οικείο κράτος μέλος.
            
            
               4.Όταν διενεργείται επιθεώρηση όπως αναφέρεται στην παράγραφο 1, η αρμόδια αρχή επιθεωρεί όλα τα βοοειδή, αιγοειδή και προβατοειδή στην εν λόγω εγκατάσταση.
            
            
               5.Κατά παρέκκλιση από την παράγραφο 4, όταν ο αριθμός των ζώων που πρέπει να επιθεωρηθούν στην εγκατάσταση υπερβαίνει τα 20, η αρμόδια αρχή μπορεί να αποφασίσει να επιθεωρήσει αντιπροσωπευτικό δείγμα των ζώων αυτών υπό την προϋπόθεση ότι ο αριθμός των επιθεωρούμενων ζώων επαρκεί για την ανίχνευση περιπτώσεων μη συμμόρφωσης σε ποσοστό 5 % με επίπεδο εμπιστοσύνης 95 %.
            
            
               6.Όταν διενεργείται επιθεώρηση όπως αναφέρεται στην παράγραφο 1 σε αντιπροσωπευτικό δείγμα ζώων σε εγκατάσταση σύμφωνα με την παράγραφο 5 και η εν λόγω επιθεώρηση επιβεβαιώνει τη μη συμμόρφωση με τις απαιτήσεις ταυτοποίησης και καταχώρισης, η αρμόδια αρχή επιθεωρεί όλα τα άλλα βοοειδή, προβατοειδή και αιγοειδή στην εγκατάσταση.
            
            
               7.Κατά παρέκκλιση από την παράγραφο 6, η αρμόδια αρχή μπορεί να αποφασίσει να επιθεωρήσει αντιπροσωπευτικό δείγμα ζώων στην εν λόγω εγκατάσταση, εξασφαλίζοντας ότι ο αριθμός των επιθεωρούμενων ζώων επαρκεί για την εκτίμηση τυχόν μη συμμόρφωσης σε ποσοστό άνω του 5 % με ακρίβεια συν ή πλην 2 % με επίπεδο εμπιστοσύνης 95 %.
            
            
               Άρθρο 6
            
            
               Μέτρα παρακολούθησης σε περίπτωση μη συμμόρφωσης ορισμένων βοοειδών κατά τη διαμετακόμιση μέσω της Ένωσης
            
         
         
            
               Όταν φορτία βοοειδών, τα οποία συμμορφώνονται με ειδικούς όρους υγείας των ζώων για την είσοδο στην Ένωση, διαμετακομίζονται μέσω της Ένωσης σύμφωνα με το άρθρο 176 παράγραφος 1 στοιχείο β) του κατ’ εξουσιοδότηση κανονισμού (ΕΕ) 2020/692 σε συνδυασμό με το άρθρο 34 παράγραφος 1 στοιχείο α) του κατ’ εξουσιοδότηση κανονισμού (ΕΕ) 2019/2124, η αρμόδια αρχή διατάσσει τη σφαγή ή τη θανάτωση των ζώων και την απόρριψή τους ως υλικού κατηγορίας 2 σύμφωνα με το άρθρο 9 στοιχείο στ) σημείο i) του κανονισμού (ΕΚ) αριθ. 1069/2009, σε περίπτωση οποιασδήποτε μη συμμόρφωσης κατά τη μετακίνηση μεταξύ του συνοριακού σταθμού ελέγχου εισόδου στην Ένωση και του συνοριακού σταθμού ελέγχου από τον οποίο τα φορτία εξέρχονται από το έδαφος της Ένωσης.
            
            
               Άρθρο 7
            
            
               Κατάργηση
            
            
               Ο κανονισμός (ΕΚ) αριθ. 494/98 της Επιτροπής καταργείται.
            
            
               Άρθρο 7
            
            
               Έναρξη ισχύος
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 4.2.2022
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
               
            
         
         
            
                  
                     (1)
                  
                        Κανονισμός (EE) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (EE) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους) (ΕΕ L 95 της 7.4.2017, σ. 1).
               
               
                  
                     (2)
                  
                        Κανονισμός (ΕΕ) 2016/429 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, σχετικά με τις μεταδοτικές νόσους των ζώων και για την τροποποίηση και την κατάργηση ορισμένων πράξεων στον τομέα της υγείας των ζώων («νόμος για την υγεία των ζώων») (ΕΕ L 84 της 31.3.2016, σ. 1).
               
               
                  
                     (3)
                  
                        ΕΕ L 95 της 7.4.2017, σ. 1.
               
               
                  
                     (4)
                  
                        Κανονισμός (ΕΕ) 2016/429 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, σχετικά με τις μεταδοτικές νόσους των ζώων και για την τροποποίηση και την κατάργηση ορισμένων πράξεων στον τομέα της υγείας των ζώων («νόμος για την υγεία των ζώων») (ΕΕ L 84 της 31.3.2016, σ. 1).
               
               
                  
                     (5)
                  
                        Κατ’ εξουσιοδότηση κανονισμός (ΕΕ) 2019/2035 της Επιτροπής, της 28ης Ιουνίου 2019, για τη συμπλήρωση του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου σχετικά με τους κανόνες που διέπουν τις εγκαταστάσεις στις οποίες διατηρούνται χερσαία ζώα και τα εκκολαπτήρια, καθώς και την ιχνηλασιμότητα ορισμένων δεσποζόμενων χερσαίων ζώων και αυγών για επώαση (ΕΕ L 314 της 5.12.2019, σ. 115).
               
               
                  
                     (6)
                  
                        Κατ’ εξουσιοδότηση κανονισμός (ΕΕ) 2020/686 της Επιτροπής, της 17ης Δεκεμβρίου 2019, για τη συμπλήρωση του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου σχετικά με την έγκριση των εγκαταστάσεων ζωικού αναπαραγωγικού υλικού και τις απαιτήσεις ιχνηλασιμότητας και υγείας των ζώων για τις μετακινήσεις ζωικού αναπαραγωγικού υλικού ορισμένων δεσποζόμενων χερσαίων ζώων στο εσωτερικό της Ένωσης (ΕΕ L 174 της 3.6.2020, σ. 1).
               
               
                  
                     (7)
                  
                        Κατ’ εξουσιοδότηση κανονισμός (ΕΕ) 2020/688 της Επιτροπής, της 17ης Δεκεμβρίου 2019, για τη συμπλήρωση του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου όσον αφορά απαιτήσεις υγείας των ζώων για τις μετακινήσεις χερσαίων ζώων και αυγών για επώαση εντός της Ένωσης (ΕΕ L 174 της 3.6.2020, σ. 140).
               
               
                  
                     (8)
                  
                        Κατ’ εξουσιοδότηση κανονισμός (ΕΕ) 2020/990 της Επιτροπής, της 28ης Απριλίου 2020, για τη συμπλήρωση του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου όσον αφορά απαιτήσεις υγείας των ζώων και πιστοποίησης για τις μετακινήσεις υδρόβιων ζώων και προϊόντων ζωικής προέλευσης από υδρόβια ζώα εντός της Ένωσης (ΕΕ L 221 της 10.7.2020, σ. 42).
               
               
                  
                     (9)
                  
                        Κατ’ εξουσιοδότηση κανονισμός (ΕΕ) 2019/2124 της Επιτροπής, της 10ης Οκτωβρίου 2019, για τη συμπλήρωση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου όσον αφορά τους κανόνες για τους επίσημους ελέγχους φορτίων ζώων και αγαθών υπό διαμετακόμιση, μεταφόρτωση και περαιτέρω μεταφορά μέσω της Ένωσης και για την τροποποίηση των κανονισμών της Επιτροπής (ΕΚ) αριθ. 798/2008, (ΕΚ) αριθ. 1251/2008, (ΕΚ) αριθ. 119/2009, (ΕΕ) αριθ. 206/2010, (ΕΕ) αριθ. 605/2010, (ΕΕ) αριθ. 142/2011, (ΕΕ) αριθ. 28/2012, του εκτελεστικού κανονισμού (ΕΕ) 2016/759 της Επιτροπής και της απόφασης 2007/777/ΕΚ της Επιτροπής (ΕΕ L 321 της 12.12.2019, σ. 73).
               
               
                  
                     (10)
                  
                        Κατ’ εξουσιοδότηση κανονισμός (ΕΕ) 2020/692 της Επιτροπής, της 30ής Ιανουαρίου 2020, για τη συμπλήρωση του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου όσον αφορά τους κανόνες για την είσοδο στην Ένωση και για τις μετακινήσεις και τους χειρισμούς, μετά την είσοδο, των φορτίων ορισμένων ζώων, ζωικού αναπαραγωγικού υλικού και προϊόντων ζωικής προέλευσης (ΕΕ L 174 της 3.6.2020, σ. 379).
               
               
                  
                     (11)
                  
                        Κανονισμός (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την κατάργηση του κανονισμού (ΕΚ) αριθ. 1774/2002 (ΕΕ L 300 της 14.11.2009, σ. 1).
               
               
                  
                     (12)
                  
                        Κανονισμός (ΕΚ) αριθ. 494/98 της Επιτροπής, της 27ης Φεβρουαρίου 1998, για καθορισμό λεπτομερών κανόνων για την εφαρμογή του κανονισμού (ΕΚ) αριθ. 820/97 του Συμβουλίου, όσον αφορά τον ελάχιστο αριθμό διοικητικών κυρώσεων στο πλαίσιο του συστήματος αναγνώρισης και καταγραφής των βοοειδών (ΕΕ L 060 της 28.2.1998, σ. 78).
               
               
                  
                     (13)
                  
                        Σύμφωνα με τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, και ιδίως το άρθρο 5 παράγραφος 4 του πρωτοκόλλου για τις Ιρλανδία/Βόρεια Ιρλανδία σε συνδυασμό με το παράρτημα 2 του εν λόγω πρωτοκόλλου, για τους σκοπούς του παρόντος κανονισμού, οι αναφορές στα κράτη μέλη περιλαμβάνουν το Ηνωμένο Βασίλειο όσον αφορά τη Βόρεια Ιρλανδία.
               
               
                  
                     (14)
                  
                        Εκτελεστικός κανονισμός (ΕΕ) [C(2022)665] της Επιτροπής, της …, για τον καθορισμό ενιαίων ελάχιστων συχνοτήτων για ορισμένους επίσημους ελέγχους για την εξακρίβωση της συμμόρφωσης με τις ενωσιακές απαιτήσεις υγείας των ζώων σύμφωνα με τον κανονισμό (ΕΕ) 2017/625 του Ευρωπαϊκού Κοινοβουλίου και του Συμβουλίου και για την κατάργηση των κανονισμών (ΕΚ) αριθ. 1082/2003 και (ΕΚ) αριθ. 1505/2006 (ΕΕ L NN της ΗΗ.ΜΜ.ΕΕΕΕ, σ. X).